Koop die huis waar prinses Diana gebly het | Maroela Media
Koop die huis waar prinses Diana gebly het
Tarrystone House Foto: TimesLive
Die herehuis waarin prinses Diana gebly het 'n maand voordat sy oorlede is, is nou vir R80 miljoen te koop.
TimesLive berig Tarrystone House in bo-Constantia het aan prinses Diana se broer, graaf Spencer, behoort, wat gereeld sy suster en die koninklike gesin gehuisves het. Die huidige eienaars van die vyf-slaapkamerhuis wil graag anoniem bly. Hulle het bevestig dat die sogenaamde "Diana gaste-suite" met 'n en-suite badkamer, klein kombuis en sitkamer steeds die oorspronklike meubels bevat waarop die prinses 15 jaar gelede geslaap het. Spencer het ook buite Tarrystone House gesê hy blameer die paparazzi en beriggewers vir die motorongeluk in die Pont D'Alma-tonnel in Parys waarin die prinses omgekom het. "Ek het nog altyd geglo die pers sal uiteindelik tot haar dood lei," het hy gesê.
Daar is twee wingerde, 'n tennisbaan, gimnasium, sauna, jacuzzi en 'n swembad op die landgoed. Die landgoed het ook 'n uitsig oor Valsbaai. "Die huis sluit 'n magdom sitkamers met dubbelvolume plafonne, ingevoerde kandelare en kaggels," het Gina Meintjies, woordvoerder van Seeff gesê. Daar is ook blinders en kandelare van Venisië, ondervloerse verhitting, lugverkoeling en verhitte handdoekrelings. Daar is twee kombuise soliede eikehout-afwerkings. Die huis is beskadig toe dit in 1998 deur weerlig getref is. Die graaf en sy kinders, Kitty, tweeling Eliza en Katya, en Luis, het by die huis aangekom toe dit in ligte laaie gestaan het.
Die graaf het 'n jaar daarna die huis vir R8 miljoen verkoop nadat hy glo "verveeld" geraak het met Suid-Afrika. Hy het na Althorp Landgoed in Northamptonshire teruggetrek waar Diana begrawe is. In haar omstrede biografie, The Diana Chronicles, het Tina Brown, die voormalige redakteur van Vanity Fair, gesê dat Diana glo in 'n stadium na Suid-Afrika wou verhuis. Sy het glo die hartspesialis Chris Barnard versoek om 'n pos vir haar kêrel, die sjirurg Hasnat Khan, in Suid-Afrika beskikbaar te stel sodat hulle "saam in sonnige ballingskap met 'n swembad kan leef".